I perioden 2014 til 2016 undersøgte SKAT en lang række professionelle danske sportsklubber. Det førte blandt andet til, at SKAT ikke ville godkende en række indberetninger fra Mors-Thy Håndbold A/S angående spillernes kørselsgodtgørelser for perioden 2011-2016. Det betød, at ti daværende spillere indledte en sag mod Mors-Thy Håndbold A/S, da SKAT sendte et krav på samlet over en halv million kroner til spillerne for rod i deres kontrakter. - Vi mener klart, at det er deres ansvar (red. klubbens), at tingene er endt sådan her. Som spiller stoler man jo blindt på, at de kontrakter er i orden og selvfølgelig lever op til de regler, der er, sagde Håndbold Spiller Foreningens direktør, Michael Sahl Hansen, til TV 2 SPORT i 2016. Efter flere års forhandlinger er der så sat punktum i sagen. Mors-Thy Håndbold A/S og Håndbold Spiller Foreningen har indgået forlig. - I perioden, hvor Mors-Thy Håndbold A/S forhandlede med Håndbold Spiller Foreningen, har vi arbejdet ud fra en langsigtet plan, som skulle sikre klubbens fremtidige eksistens, og med forliget er det nu lykkedes, siger Johannes Søndergaard, formand for Mors-Thy Håndbold A/S, i en pressemeddelelse. Dermed er Mors-Thy Håndbold A/S klar til endnu en sæson i landets bedste række, hvor der er kampstart i begyndelsen af september. - Mors Thy Håndbold A/S har med ”Strategi 2020” omlagt organisation og styring, og konsolideret økonomien således, at klubben er gearet til de kommende års udfordringer, siger Johannes Søndergaard.

Referat:
Efter langstrakte forhandlinger har Mors-Thy Håndbold A/S og Håndbold Spiller Foreningen indgået et forlig i sag om forkert indberettede kørselsgodtgørelser for ti spillere.